নতুন রূপে ধরা দিলেন শুভশ্রী?

কলকাতা: ‘লেডি সুপারস্টার’ শুভশ্রী গঙ্গোপাধ্যায় (Subhashree Ganguly) মাত্র কয়েকদিনের ব্যবধানে মুক্তি পেয়েছিল বড় পর্দায় তাঁর দুটি ছবি ‘গৃহপ্রবেশ’ ও ‘ধূমকেতু’। দুটি ছবিই বেশ ভালো সাড়া ফেলেছিল। এবার নতুন চরিত্র নিয়ে ফের ব্যস্ত রাজঘরনি। সেই ছবির লুকও প্রকাশ্যে এনে হইচই ফেলে দিয়েছেন শুভশ্রী।

অদিতি রায়ের পরিচালনায় হইচই’র পর্দায় নতুন ওয়েব সিরিজ ‘অনুসন্ধান’ (New Series Anusandhan)। এই নতুন ওয়েব সিরিজে দেখা যাবে শুভশ্রীকে। কারাগারে বন্দি এক অন্তঃসত্ত্বা নারীর গল্পই বলবে এই সিরিজ। নিজের ইনস্টাগ্রামে একটি ছবি শেয়ার করেন শুভশ্রী। সেখানে দেখা যাচ্ছে তাঁর মুখে ক্ষোভের ছায়া স্পষ্ট। চোখে রাগ, কপালে কাটা দাগ আর তার সঙ্গে চেহারায় যেন যুদ্ধং দেহি ভাব। উল্লেখ্য, শুভশ্রীকে এখানে দর্শক পাবেন একজন সাংবাদিকের চরিত্রে। পলিটিক্যাল থ্রিলার ঘরানার এই ছবিতে শুভশ্রী ছাড়াও থাকবেন বিভিন্ন গুরুত্বপূর্ণ চরিত্রে সাহেব চট্টোপাধ্যায়, অরিজিতা মুখোপাধ্যায়, সৌম্য বন্দ্যোপাধ্যায়, অরিত্র দত্ত বণিক প্রমুখ। এছাড়াও থাকবেন এক ঝাঁক নতুন তারকা।